kardosdrur/scandi-wiki huggingface dataset:
William Bewer

Charles Marius William Bewer (16. januar 1867 i København – 4. juni 1965 smst) var en dansk skuespiller.

Oprindelig uddannet kontorist og boghandler.

Debuterede 1889 på et mindre provinsteater. Turnerede herefter i flere år med forskellige teaterselskaber.

Han var senere engageret på Folketeatret i 16 år.

Bewer blev 98 år og var en af landets ældste skuespillere.
Hans underholdende erindringer "Jeg mindes" (Hasselbalch, 1959) indeholder et væld af oplysninger om teatre og skuespillere.

Blandt de forholdsvis få film – udover en række stumfilm – han medvirkede i kan nævnes:

 Så til søs – 1933
 Millionærdrengen – 1936
 Tobiasnætter – 1941
 Baby på eventyr – 1942
 Hr. Petit – 1948
 Lejlighed til leje – 1949
 Lynfotografen – 1950
 Fra den gamle købmandsgård – 1951
 Vejrhanen – 1952
 Oskar – 1962

Eksterne henvisninger 
 
 

Skuespillere fra Danmark
Personer fra København
Vold mod den, der handler i offentlig tjeneste eller hverv

Vold mod den, der handler i offentlig tjeneste eller hverv anses for mere samfundsskadelig end vold i almindelighed. Som konsekvens heraf er denne forbrydelse kriminaliseret i en selvstændig paragraf i straffeloven:

§ 119. Den, som med vold eller trussel om vold overfalder nogen, hvem det påhviler at handle i medfør af offentlig tjeneste eller hverv, under udførelsen af tjenesten eller hvervet eller i anledning af samme, eller som på lige måde søger at hindre en sådan person i at foretage en lovlig tjenestehandling eller at tvinge ham til at foretage en tjenestehandling, straffes med bøde eller fængsel indtil 8 år.

Stk. 2. På samme måde straffes den, som, uden at forholdet falder ind under stk. 1, fremsætter trusler om vold, om frihedsberøvelse eller om sigtelse for strafbart eller ærerørigt forhold mod nogen, der af det offentlige er tillagt domsmyndighed eller myndighed til at træffe afgørelse vedrørende retsforhold eller vedrørende håndhævelse af statens straffemyndighed, i anledning af udførelsen af tjenesten eller hvervet, eller som på lige måde søger at hindre en sådan person i at foretage en lovlig tjenestehandling eller at tvinge ham til at foretage en tjenestehandling.

Stk. 3. Lægger nogen ellers de nævnte personer hindringer i vejen for udførelsen af deres tjeneste eller hverv, straffes han med bøde eller fængsel indtil 6 måneder.

Eksterne henvisninger 
 Straffeloven § 119

Straffelovsovertrædelser
Tivoli (substantiv)

Ordet tivoli stammer oprindeligt fra den italienske by Tivoli, men fra slutningen af 1700-tallet begyndte man at bruge navnet som betegnelse for forlystelsesparker rundt om i Europa. Bedst kendt fra denne periode er de tre Tivoli-forlystelsesparker i Paris, som i 1843 inspirerede navnet på Tivoli i København (der oprindeligt hed Kjøbenhavns Tivoli og Vauxhall, dernæst Kjøbenhavns Sommer-Tivoli og siden 2004 blot Tivoli).

I dansk sprogbrug optræder ordet fra starten af 1800-tallet som generisk betegnelse for forlystelseshaver (et tivoli, flere tivolier), samt i billedlig eller overført betydning som betegnelse for alle mulige lystige eller løsslupne forhold.

Denne måde at bruge ordet på har fundet en fast form i vendingen "tivoli er åben", som anvendes, når en person har forsømt at lukke sine buksegylp.

Betegnelsen tivoli bruges i dag både om fastliggende og omrejsende forlystelsesparker, såsom Damhus Tivoli i København, Tivoli Friheden i Århus, Gröna Lunds Tivoli i Stockholm, Liseberg Tivoli i Göteborg, Thomas Tivoli i Norge og Schmidt Tivoli i Hamborg.

Et omrejsende eller ambulant tivoli er et forlystelsesetablissement, som ikke har fast adresse, men flytter fra by til by. Som oftest består et omrejsende tivoli af en række telte og/eller vogne, der hver især tilbyder en form for underholdning eller aktivitet, f.eks. tombola, radiobiler, skydetelt eller andet. Før dødsdromen blev forbudt i Danmark, havde en del omrejsende tivolier også sådanne med rundt i landet.

Betydelige personer i dansk tivoli-historie inkluderer blandt andet Brødrene Stefansen, Chr. Toft, Carl Mortensen, Alfred Rahbek Sørensen, Hans Stein og Niels Peder Pedersen, direktør for Danmarks første ambulante tivoli, Aarhus Tivoli.

Fodnoter 

Forlystelsesparker
Vodskov Kirke

Vodskov Kirke er sognekirken i Vodskov Sogn, der hører under Aalborg Stift og ligger i Aalborg Kommune og Kær Herred. Kirken blev indviet i 1909 og var bekostet af sagfører Anders Olesen (1854-1929), dog med et statstilskud på 25.000 kr.

Kirken blev opført som en filial af sognekirken (Hammer Kirke), idet Vodskov dengang lå i den sydlige del af Hammer Sogn og først senere er skilt fra som et selvstændigt sogn.

P.V. Jensen Klint var arkitekt på kirken.

Eksterne kilder og henvisninger 

 Kirken i Vodskov 
 Vodskov Kirke  hos nordenskirker.dk
 Vodskov Kirke hos Aalborg Stift. 

Kirker i Aalborg Kommune
Kirker i Aalborg Stift
Kirker i Aalborg Amt
Vodskov
Hammer Bakker
Kinderup

Kinderup eller Kinnerup er en samlet bebyggelse mellem Vodskov og Uggerhalne i kanten af Hammer Bakker i Vendsyssel. Kinderup er, i modsætning af Kinnerup, et autoriseret stednavn for et område med 25-30 husstande, hvoraf ca. halvdelen er boliger og halvdelen er erhverv. 

Af erhverv findes der firmaer som beskæftiger sig med hesteopdræt, skovbrug, landbrug, bilsalg, CNC-styring, glas, metal, elektricitet, autoværksted, traktorværksted og rådgivning.

Trafik 
Kinderup opstod som en bebyggelse langs med og på begge sider af den oprindelige Hovedvej A10. I dag er hovedvejstrafikken ført udenom Kinderup, idet Frederikshavnmotorvejen (E45) er forlagt øst om byen. Den oprindelige hovedvej hedder i dag Vodskovvej og er et stykke af Sekundærrute 180, men fører altså stadig igennem Kinderup.

Se også
 Horsens Sogn
 Kinderup (Børglum-Furreby Sogn)

Eksterne links
 ; Kinderup - 9136 Aalborg

Lokaliteter i Aalborg Kommune
Hammer Bakker
Sorthat-Muleby

Sorthat-Muleby ligger ca. 5 kilometer nord for Rønne og 3 kilometer syd for Hasle på Bornholms vestkyst, omkring 500 meter fra kysten. De to byer udgør et byområde (kun delt af Muleby Å) med i alt .

Byen er en del af Nyker Sogn.

Sorthat-Muleby kan primært ses som en satellitby til Rønne og Hasle. Der er en enkelt større arbejdsplads indenfor betonvarer, men derudover er der begrænset beskæftigelse i selve byen.

Den nu lukkede Hasle Klinkerfabrik ligger nord for byen omkring nedkørslen til stranden Levka.

Hvert år i uge 30 kommer det årlige etapeløb Etape Bornholm gennem bebyggelsen.

Kilder 

Byer på Bornholm
Satellitbyer i Danmark
Hellerup Sejlklub

Hellerup Sejlklub er en sejlklub i Hellerup (Gentofte kommune), nord for København. Klubben er stiftet i 1915, og klubben har derfor 100-års fødselsdag i 2015.

Historie 
Hellerup Sejlklub blev stiftet omkring den 28. september 1915, og klubbens stander blev allerede efter et par år skiftet til den nuværende. Hellerup Sejlklub har pt. (2014) mellem 900 og 1000 medlemmer, hvilket gør den til en af Danmarks største sejlklubber. Klubbens medlemmer har også vundet en række OL-medaljer, 13 stk. i alt.

Afdelinger 
Hellerup Sejlklub er delt op i forskellige afdelinger, som tager sig af forskellige aldersgrupper.

Juniorafdelingen 
I Hellerup Sejlklubs juniorafdeling, som er en af landets ældste juniorafdelinger, bliver børn og unge uddannet til sejlere. Der har gennem lang tid været navigationsundervisning i sejlklubben, og der deltager ofte sejlere fra Hellerup Sejlklubs juniorafdeling i de internationale kapsejladser. Sejladserne sker i sejlklubbens 6 ynglinge, 20 optimistjoller, 29'er-joller, FEVA-joller og laser.

Seniorafdelingen 
Seniorafdelingen består af en seniorsejlerskole (stiftet 1974), som har til formål at lære seniormedlemmer at sejle, både teoretisk og praktisk. Der sejles i vore 10 Monark 606. og i vores "store" både, som p.t. er: en Drabant 24, en X-79 og en Albin Ballad.

OL-medaljer

Guld 
 1948 – Paul Elvstrøm
 1952 – Paul Elvstrøm
 1956 – Paul Elvstrøm
 1960 – Paul Elvstrøm
 1964 – Ole Berntsen, Chr. Bülow og Ole Poulsen
 1988 – Jørgen Bojsen-Møller

Sølv 
 1956 – Ole Berntsen, Chr. Bülow og Cyril Andresen
 1960 – Wiliam Berntsen, Steen Christensen og Søren Hancke
 1960 – Hans Fogh og Ole Gunnar Petersen

Bronze 
 1948 – Ole Berntsen, William Berntsen og Klaus Baess
 1964 – Henning Wind
 1992 – Jørgen Bojsen-Møller og Jens Bojsen-Møller
 2004 – Christina Otzen

Formænd 
 1915-1918 – Th. D. Dreyer
 1918-1920 – Poul Melton
 1920-1921 – Volmer Egeriis
 1921-1923 – Heinrich Frings
 1923-1924 – Julius Møllegaard
 1924-1929 – Helmuth Schledermann
 1929-1935 – Hugo Marx Niels
 1935-1937 – Percy Ipsen
 1937-1942 – Hans Schrader
 1942-1945 – Michael Sinding
 1945-1960 – Kai Middelboe
 1960-1968 – Louis Jørgensen
 1968-1977 – Erik Knudsen
 1977-1980 – Mogens Reesen
 1980-1982 – Erik C. Stærmose
 1982-1989 – Jan Gottschalck-Andersen
 1989-1993 – Bjarne Weng
 1993-2007 – Jan Gottschalck-Andersen
 2007- 2013 – Thorkild Pedersen
 2013 - 2016 – Jesper Kamp Nielsen
 2016 Marie Dela Johnsen

Se også 
 Hellerup Sejlklubs Junior afdeling 1933, dokumentarfilm fra 1933 om klubbens ungdomsafdeling

Eksterne henvisninger 
 Hellerup Sejlklubs hjemmeside

Sejlklubber i Danmark
Sejlklub
Thomas Nagel

Thomas Nagel (1956-) var en dansk fodboldspiller i 1980'erne. Han nåede at spille 4 landskampe for Danmark mellem 1981 og 1983. Han startede sin karriere i AGF og spillede senere en sæson for det engelske fodboldhold Fulham F.C..

Fodboldspillere fra Danmark
Phosphorundersyrling

Phosphorundersyrling (eller phosphinsyre) er en phosphor-holdig oxosyre med sumformlen H3PO2. Ved stuetemperatur er det en farveløs væske og en monovalent syre, hvis salte kaldes hypophosphitter. Stoffet er et kraftigt reduktionsmiddel.

Fremstilling 
Hypophosphit-salte kan fremstilles ved kogning af hvidt phosphor i en vandig opløsning af det tilsvarende hydroxid.
P4 + 4OH− + 4H2O → 4H2PO2− + 2H2
Den frie syre fås da ved at lade en stærk syre reagere med et hypophosphit-salt eller ved oxidation af phosphin med iod i vand.
PH3 + 2I2 + 2H2O → H3PO2 + 4I− + 4H+

Anvendelser 
Phosphorundersyrling bruges i formulering af lægemidler, affarvning af polymerer, behandling af vand, udvinding af ædle eller ikke-jernholdige metaller. Hovedanvendelsen i organisk kemi er reduktion af aromatiske diazoniumsalte, hvorved ArN2+ omdannes til Ar-H.

Derivater 
Adskillige derivater, hvor de to H-atomer der er bundet til P-atomet er erstattet med organiske grupper. Disse derivater kaldes phosphinsyrer og deres salte og estere phosphinater.

Kilder 
 Cotton, F. Albert; Wilkinson, Geoffrey; Murillo, Carlos A.; Bochmann, Manfred (1999). Advanced Inorganic Chemistry (6th Edn.) New York:Wiley-Interscience. .
 ChemicalLand21 Listing

Noter 
  Robison, Michael M.; Robison, Bonnie L. (1956). "2,4,6-Tribromobenzoic acid". Org. Synth. 36:94; Coll. Vol. 4:947. Kornblum, Nathan. (1941). "3,3'-Dimethoxybiphenyl and 3,3'-dimethylbiphenyl". Org. Synth. 21:30; Coll. Vol. 3:295.

Fosforforbindelser
Syrer
War of Destruction

War Of Destruction er et punkband, der blev dannet i sommeren 1981 i Århus af Steen, Donny, Hans og Key. På daværende tidspunkt var de et af Danmarks første hardcore bands. Bandet var egentlig mest tænkt som et sideprojekt i forhold til medlemmmernes mere "seriøse bands", som var Zero Point og Le Crap. Bandet havde øvelokale i den daværende ungdomsklub opgang2. War Of Destruction gik i opløsning i 1989, men blev senere gendannet. 

Deres 1983 udgivelse blev genudgivet af det danske pladeselskab Kick'n'Punch i 2003.

Gruppen har følgende medlemmer:
 Hans Simonsen – Sang
 Dan "Donny" Sørensen – Guitar
Jan Key Haven Hansen - Bas (1981 - 2014)
 Jakob Hundebøl Pedersen – Bas
 Steen Thomsen – Trommer (1981 – 86)
 Dimse – Trommer (1986 – 89).

Bandet har igennem tiden udgivet en hel del plader, som i dag er blevet klassiske punk plader.

Udgivelser 
 Warchild demo – Burger 1981
 s/t demo – WOD 1982
 F'DI demo – WOD 1983
 s/t 7" – Spån 1983 (+ Kick N Punch 2003)
 split tape w/ Channel Rats 1985
 De dødes hvisken LP – Spån 1985
 A touch of Scandinavia LP – Mastermind 2001

Compilations 
 Nosferatu Festival LP – Nosferatu Records 1982
 Lorteland tape – Boston Tea Party 1982
 Trust And Obey tape – DK Decay 1982
 Noget På Dansk 7" – Boston Tea Party 1984 (+ Alerta Antifascista 2003)
 Complications LP – Bondeskiver 1984
 Sauerkraut+Smørrebrød LP – Knübbe Platten 1986

Kilde/Eksterne henvisninger 
 http://www.wofd.8k.com/ 
 http://homepages.nyu.edu/~cch223/denmark/wod_main.html 

Punkgrupper fra Danmark
Musikgrupper fra 1981
Sydvestjylland

Sydvestjylland svarer stort set til Ribe Amt. 
   
Området regnes som en del af Vestjylland i nogle sammehænge og som en del af Sydjylland i andre sammenhænge.
EfB Ishockey

EfB Ishockey var en ishockeyklub og betegnelsen for eliteafdelingen i Esbjerg Ishockey Klub (EIK) efter Esbjerg fB i 2005 overtog styringen af afdelingen. EfB Ishockey spillede deres hjemmekampe i Granly Hockey Arena med en kapacitet på 4.195 tilskuere, heraf 778 siddepladser. EfB Ishockey ophørte i 2013 som eliteoverbygning for Esbjerg Ishockey Klub og blev afløst af Esbjerg Elite Ishockey, der videreførte holdet i Superisligaen under navnet Esbjerg Energy.

EIK/EfB havde i mange år lokalopgør mod Herning Blue Fox og SønderjyskE, og disse kampe trak ofte mange tilskuere. EfB Ishockey opnåede som bedste resultat en DM-semifinale, som man dog tabte 4-1 i kampe til rivalerne fra Blue Fox, mens den bedste grundspilsplacering blev hentet i 2009-10, hvor EfB kun lige kom i top 4. Af bedste udlændinge kan nævnes Oleg Starkov, der stadig i dag regnes for at være den bedste, der nogensinde har spillet i EIK.

Sæsonen 2012-13 blev den sidste for EfB Ishockey, da fodboldklubben midt i sæsonen meddelte, at de ville sælge ishockeyholdet fra for sæsonen 2013-14, hvilket blev modtaget meget positivt af klubbens fans. Den sidste EfB Ishockey-sæson vil blive husket for holdets forfærdelige start på grundspillet, hvor man tabte 10 kampe i streg, men hvor indkøbet af Alex Nikiforuk (hjulpet af klubbens fans), gav ny vilje og tro. Cheftræner Olaf Eller vandt 36 point de sidste 16 kampe i grundspillet, hvilket var det bedste nogensinde for klubben. Slutspillet blev en krig mellem to af ligaens (på det tidspunkt) stærkeste hold, da holdet løb ind i lokalrivalerne fra SønderjyskE. Rivalerne viste sig dog for stærke, og EfB Ishockey tabte 4-2 i en tæt serie, hvor interessen for ishockey blev genrejst i Esbjerg. 

Bestyrelsesformand Christian Rølmer Christensen stiftede efterfølgende klubben CRC Hockey ApS (der med tiden blev til Esbjerg Elite Ishockey A/S) sammen med en række investorer, som har som mål at genrejse et nyt eliteishockeyhold i Vestjylland. 

EfB ishockey vandt ikke nogen medaljer, mens de deltog i den bedste række.

Kilder/Henvisninger
 Esbjerg fB's officielle hjemmeside 
 Esbjerg Ishockey Klub 
 EfB Ishockey Support 
 Esbjerg Elite Ishockeys officielle hjemmeside

Ishockeyklubber i Danmark
Esbjerg fB
Etableret i 2005
Ophørt i 2013
Nordvestjylland

Nordvestjylland er den nordlige del af Vestjylland. Udstrækningen af Nordvestjylland er omtvistet. Den nordvestlige del af Viborg Amt hører med. Desuden kan dele af Ringkøbing Amt regnes med. 

Der en enighed om, at de vestlige dele af Region Nordjylland (Thy (med Hannæs) og Mors) er nordvestjyske. 

Det er derimod usikkert, hvor langt Nordvestjylland strækker sig ind i Region Midtjylland. Som regel medregnes Salling (med Fur) og dele af Fjends Herred. I nogle sammenhænge opfattes områderne ved Lemvig, Struer og Holstebro også som nordvestjyske. 

I den sidste sammenhæng svarer Nordvestjylland til postnummerserien 7480 Vildbjerg – 7990 Øster Assels samt 6990 Ulfborg. De seks købstæder i området er: 7500 Holstebro, 7600 Struer, 7620 Lemvig, 7700 Thisted, 7800 Skive og 7900 Nykøbing Mors

De syv kommuner Thyborøn-Harboøre, Lemvig, Struer, Holstebro, Ulfborg-Vemb, Vinderup og Thyholm har indgået et samarbejdet under navnet "Nordvækstjylland" og beskriver dermed sig selv som nordvestjyske. De 7 kommuner blev fra 2007 til tre: Lemvig, Holstebro og Struer.

Jylland
Søren Jessen-Petersen

Søren Jessen-Petersen (født 1945 i Nørresundby) er en dansk diplomat.

SRSG i Kosovo 2004-2006 

Han var SRSG, Special Representative of the UN Secretary-General (Særlig Repræsentant for FN's Generalsekretær), dvs. det internationale samfunds øverste repræsentant og overordnede myndighed i Kosovo, fra 16. juni 2004 til slutningen af juni 2006, hvor hans kontrakt udløb.

Han efterfulgte Harri Holkeri (Finland), der måtte træde tilbage på grund af dårligt helbred, og blev selv efterfulgt af Joachim Rücker (Tyskland).

Uddannelse 

Søren Jessen-Petersen er uddannet som jurist og har haft journalistiske opgaver.

Internationalt diplomatisk arbejde; i mange år i UNHCR 

Søren Jessen-Petersen har mange års diplomatisk tjeneste bag sig. Han har arbejdet for UNHCR (The UN Refugee Agency), hvor han sidst var Assisterende Højkommissær. Han har haft forskellige betydningsfulde arbejdsopgaver på Balkan, og han har bestridt internationale positioner i Sarajevo i Bosnien-Hercegovina og – umiddelbart før udnævnelsen til SRSG – i Skopje i Makedonien for EU. 

I sommeren 2005 kandiderede han til posten som Højkommissær for UNHCR efter Ruud Lubbers fra Kongeriget Nederlandene; i stedet valgtes António Guterres fra Portugal.

Eksterne henvisninger 
 FNs meddelelse om udnævnelsen til SRSG, heri indgår en biografi.
 UNMIK's præsentation, inkl. foto
 EU-præsentation i forbindelse med tiltræden i Skopje, Makedonien 

Jurister fra Danmark
Diplomater fra Danmark
Danskere i FN
Personer fra Aalborg
The End Is the Beginning Is the End

"The End Is the Beginning Is the End" er en Grammy Award-vindende sang skrevet af Billy Corgan og indspillet af Smashing Pumpkins. Det er den første single fra soundtracket til filmen Batman & Robin fra 1997. Det var bandets første single efter det succesfulde dobbeltalbum Mellon Collie and the Infinite Sadness fra 1995, og det er også den første sang, hvor Matt Walker spiller trommer i stedet for Jimmy Chamberlin, der blev fyret i 1996. 

Singlen blev udgivet i juni 1997 hos Warner Brothers og var indtil 2007 den eneste single, som bandet ikke havde fået udgivet hos Virgin Records. Udgivelsen via et andet pladeselskab var også årsagen til, at bandet ikke havde mulighed for at inkludere sangen på deres Greatest Hits-plade Rotten Apples. Singlen blev en succes særligt i Australien, hvor den fik guld for flere end 35.000 solgte eksemplarer. I Storbritannien blev den bandets andet top 10-hit efter "Tonight, Tonight" året før. 

I 1998 vandt Smashing Pumpkins prisen Best Hard Rock Performance med "The End Is the Beginning Is the End" ved den amerikanske grammyuddeling. Det var andet år i træk prisen gik til Smashing Pumpkins, efter at de havde vundet i 1997 med "Bullet with Butterfly Wings". 

Alle singlens b-sider er alternative versioner af "The End Is the Beginning Is the End", men de har fået separate titler. "The Beginning Is the End Is the Beginning", der ligeledes blev inkluderet på Batman & Robin-soundtracket, er en langsommere udgave med en anderledes tekst. Denne b-side var den mest downloadede Smashing Pumpkins-sang hos iTunes i en periode i 2008, efter at sangen havde været brugt i en trailer til filmen Watchmen, der havde kørt inden premieren til den nye Batman-film The Dark Knight.

B-sider 
 "The Beginning Is the End Is the Beginning"
 "The Ethers Tragic"
 "The Guns of Love Disastrous"

Live 
"The End Is the Beginning Is the End" blev spillet live adskillige gange i løbet af sommeren 1997, men sangen har ikke været spillet siden. Billy Corgan forklarer, at "fans aldrig interesserede sig særligt meget" for Batman-sangene, og i forbindelse med den nyfundne popularitet for b-siden "The Beginning Is the End Is the Beginning" i sommeren 2008 håbede han på, at sangene ville få en chance til. 

Smashing Pumpkins-sange
Sange fra 1997
Batman
Ava Adore

"Ava Adore" er en sang skrevet af Billy Corgan og indspillet af Smashing Pumpkins. Det er den første single fra bandets fjerde album Adore fra 1998. 

"Ava Adore" udviste en lyd fra Smashing Pumpkins, der på denne sang og resten af albummet integrerede de traditionelle instrumenter med loops og elektronisk musik. Live blev sangen dog fremført i en traditionel rockversion med fokus på elektrisk guitar og voldsomme trommer. Da Jimmy Chamberlin vendte tilbage til bandet senere i 1998, lavede man et par alternative arrangementer af sangen, hvoraf den ene på bandets verdensturné i 2000 ironisk nok var en elektronisk udgave i stil med albumversionen. 

Singlen blev faktisk kun udgivet som cd-single i Europa i maj 1998 kort før udgivelsen af albummet, hvor den også blev et stort hit. I 1998 blev sangen også udgivet på et canadisk opsamlingsalbum Big Shiny Tunes 3, hvor "Ava Adore" var placeret som den første sang. Opsamlingspladen opnåede 8-dobbelt platin i Canada. I 2001 blev "Ava Adore" også udgivet på Smashing Pumpkins' Greatest Hits-plade Rotten Apples.

I Danmark blev "Ava Adore" den første Smashing Pumpkins-sang siden "1979", som opnåede en plads på P3's Tjeklisten. I maj 1998 debuterede "Ava Adore" som nummer 19 på listen. Ugen efter rykkede sangen dog en plads op som nummer 18, og den placering holdt den også ugen efter. I juni 1998 røg sangen ud af Tjeklisten igen. 

I forbindelse med udgivelsen af bandets syvende album Oceania i 2012 lavede musikmagasinet Rolling Stone en oversigt over de 20 bedste sange fra Smashing Pumpkins ud fra en omfattende afstemning blandt fans. "Ava Adore" blev stemt ind som nummer 15 på listen.

B-sider 
 "Czarina"
 "Once in a While"

Begge sange er skrevet af Billy Corgan.

Musikvideo

Musikvideoen blev filmet i ét langt stræk og er bandets dyreste musikvideo. Den er instrueret af Nick Goffey og Dominic Hawley, der også har lavet videoer for David Bowie, Robbie Williams og Oasis. Videoen viste bandets tre originale medlemmer med deres nye gotiske udseende, som de også optrådte med på scenen ved deres koncerter i 1998. Videoen er kendt for at filme hurtigt og langsomt frem og tilbage, mens Billy Corgans og hans bandmedlemmers vokal fortsat stemmer overens med lyden. Beregninger til det formål krævede meget arbejde og resulterede i så meget forsinkelse, at bandet var ved at droppe musikvideoen helt. 

Smashing Pumpkins-sange
Sange fra 1998
Diskobugten

Diskobugten er en bugt på Grønlands midt-vestkyst. Bugten ligger øst for øen Disko, og flere bebyggelser ligger rundt om den, blandt andre Aasiaat/(Egedesminde), Qeqertarsuaq/(Godhavn), Uummannaq/(Umanak) og Ilulissat/(Jakobshavn).

Litteratur  
 

Farvande i Grønland
Qaasuitsup Kommune